# Kvalitetsindikatorer i apotek – på høy tid?

**Spennende samarbeid mellom** **akademia, Apotekforeningen, apotek, apotekkunder og Stiftelsen. Samarbeidet skal resultere i et felles verktøy som kan måle kvaliteten på tjenestene som leveres.**

Spesialist- og primærhelsetjenesten har arbeidet aktivt med å etablere kvalitetsmål for sine tjenester. Dette har resultert i et sett med kvalitetsindikatorer. Kvalitetsindikatorer er ansett som viktige verktøy for å vurdere og opprettholde god kvalitet på tjenestetilbudene.

Tjenestetilbudet i apotek er i utvikling. Medisinstart, inhalasjonsveiledning, og vaksinering med farmasøytrekvirering er etablerte tjenestetilbud i mange apotek. Disse tjenestene skal være helseforebyggende, trygge riktig legemiddelbruk og må følgelig være av høy kvalitet. Det er på tide at apotek og brukere samarbeider om å utvikle felles kvalitetsstandarder for tjenestetilbudene.

Innføring av helsetjenester i apotek må komme kundene til gode. Men for å vite om det faktisk skjer trenger vi robuste målemetoder som kan vurdere kvalitet, effekt og nytte av tjenestene som leveres.

For tiden samarbeider akademia, Apotekforeningen, apotek, apotekkunder og Stiftelsen til fremme av norsk apotekfarmasi om utvikling av kvalitetsindikatorer for apotek. I utviklingsfasen intervjues apotekansatte, apotekkunder og andre nøkkelpersoner om deres erfaringer og opplevelser knyttet til kvalitetsdimensjon i apotek. Kunnskapen som innhentes analyseres og oversettes til foreløpige kvalitetsindikatorer, som deretter skal gjennomgå en omfattende testing og validering før de kan tas i bruk. Vi tror at de som arbeider praksisnært er viktige bidragsytere i dette arbeidet, sammen med kundene.

Samfunnsoppdraget til norske apotek er å sørge for at befolkningen får de legemidlene de skal ha, og at de får de legemiddelrådene som kreves til å ta vare på egen helse. Dette samfunnsoppdraget knyttes stadig nærmere resten av helsevesenet, og forsterker behovet for en felles kvalitetsplattform.

Felles kvalitetsindikatorer gir grunnlag for å etablere felles kvalitetsmål, og dette gir en trygghet for både kundene og de tilsatte i apotekene. Bransjeoverskridende kvalitetsindikatorer signaliserer at man anser felles standarder som viktige verktøy for å opprettholde høy kvalitet på tjenestene, og alle apotek, som seriøse helseaktører, bør kunne måles i forhold til slike standarder.